Miljoene rande verlore weens afstel van Bloemskou | Landbou
Miljoene rande verlore weens afstel van Bloemskou
Die nadelige uitwerking van die kansellasie van 'n skou soos Bloemskou is bykans onberekenbaar vir die gemeenskap van Bloemfontein.
Me. Elmarie Prinsloo, uitvoerende hoof van Bloemskou, sê die skougenootskap het letterlik miljoene rand skade gely weens die besluit om dié 137ste byeenkoms van die skou, wat 24 April tot 2 Mei in die Rosestad aangebied sou word, weens die koronavirusbeperkings af te stel.
"Ek dink mense onderskat die nadelige uitwerking wat die afstel van die skou op die plaaslike ekonomie het," sê sy. "Benewens die verlies aan inkomste uit infrastruktuur, verblyf en dienste is daar talle verhale van mense wie se bestaan van skoue en blootstellingsgeleenthede afhanklik is. Dit is baie ondernemers se brood en botter."
Volgens haar beraming sou die skou 'n ekonomiese inspuiting van minstens R250 miljoen in die streek beteken het.
Van die faktore wat die uitstel van die skou nie prakties sin laat maak nie, is dat dit nie noodwendig 'n goeie tyd is om kampioenskapsbyeenkomste ná die winter aan te bied nie.
"Die beperkings op die samekoms van mense ter voorkoming van die verspreiding van die koronavirus beteken 'n dubbele slag vir die landbougemeenskap. Ons het onlangs eers uit die greep van bek-en-klouseer gekom, toe tref dié beperking ons," sê sy.
Volgens Prinsloo oorweeg haar bestuur verskeie ander moontlikhede om bemarkingsplatforms later in die jaar te skep.
Twee van die groot landbougeleenthede wat nou in die slag bly, is die wêreldkampioenskapsbyeenkoms van die Dorpergenootskap en die jaarlikse Saalperdkampioenskap, een van dié perdesport se grotes.